בּוֹאִי שְׁנַת רָצוֹן



	
	בּוֹאִי שְׁנַת רָצוֹן
	



חתימה: שלם בן יושׂף






בּוֹאִי שְׁנַת רָצוֹן בּוֹאִי בְּמַזָּל טוֹב

שִׁפְעֵךְ יְהֶא נָעִים עַל כָּל בְּנֵי יַעְקֹב:





שֶׁפַע מְקוֹר חַיִּים מִן הַמְּעוֹן יַזִּיל

לִכְלַל עֲדַת הָאֵל בָּאַהֲבָה יַקְבִּיל

חָכְמָה וְתוּשִׁיָּה לָאוֹהֲבִים יַנְחִיל

מִשַּׁעֲרֵי שָׁלוֹם חֶסֶד וְחֵן סוֹבֵב:





לִבְשִׁי סְגֻלַּת אֵל שָׁלוֹם וְגַם צֶדֶק

קוּמִי חֲצוֹת לַיְלָה גַּם חַזְּקִי בֶדֶק

מִמַּעְיְנֵי יֶשַׁע עַל לֶחֱיֵךְ הוּרַק

חַלִּי פְנֵי צוּרֵךְ שִׁירִי בְקוֹל עָרֵב:





מַה טּוֹב יְפֵה דוֹדֵךְ יוֹם יִשְׁפְּעָה הוֹדוֹ

אָז תִּשְׂמְחִי לִרְאוֹת כָּל נִפְלְאוֹת סוֹדוֹ

יִשְׂמַח בְּבַת נָדִיב מִכָּל בְּנֵי חֶלְדּוֹ

נָאֶה וּבַת מֶלֶךְ עַל מִשְׁפְּטוֹ יֵשֵׁב:





בֵּין הַהֲדַסִּים שָׁם הוֹלֵךְ הֲדַר פָּנָיו

מַבְהִיר פְּנֵי שַׁחַק זִיוֹו בְּמִשְׁכָּנָיו

מַבִּיט וּמַשְׁגִּיחַ עַל מַעֲשֵׂה בָנָיו

עוֹשֵׂי דְבָרוֹ הֵם מִשְׁפָּט אֲשֶׁר אָהַב:





נוֹתֵן לְכָל בָּשָׂר לֶחֶם וְסִפּוּקִים

בּוֹ סוֹמְכִים כֻּלָּם יַחַד וְנִדְבָּקִים

וּבְמוֹשְׁבוֹתֵיהֶם נִפְנִים וְנֶחְלָקִים

נוֹתֵן לְכָל בִּרְיָה חֶפְצוֹ אֲשֶׁר תָּאֵב:





יָהּ מִמְּעוֹן קָדְשָׁךְ תִּרְצֶה וְתוֹפִיעַ

תִּשְׁמַע לְשַׁוְעֵנוּ תָּחִישׁ וְתוֹשִׁיעַ

[…יעַ]

מָעוֹז תְּהֶא לַדָּל רוֹפֵא לְכָל כּוֹאֵב:





וּזְכוֹר זְכוּת אַבְרָם וּבְנוֹ אֲשֶׁר נֶעְקָד

וּזְכוֹר גְּבִיר הַתָּם יַעְקֹב אֲשֶׁר נֶחְמָד



[…ד]



וּזְכוּת יְפֵה עַיִן מִמִּשְׁפְּחוֹת כָּלֵב:





שִׂים חֵן וְרֹב שָׁלוֹם לִכְלַל עֲדָתֶךָ

זָכְרָה זְכוּת מֹשֶׁה וְאַהְרֹן נְבִיאֶיךָ

וּזְכוֹר זְכוּת שִׁבְעִים זִקְנֵי בְחִירֶיךָ

קַבֵּץ פְּזוּרֵינוּ וּסְלַח לְחֵטְא וּלְחוֹב:





פּוֹדֶה פְּדוּת מַהֵר וּבְנֵה לְצִיּוֹנָה

נִשְׁמַע מְבַשֵּׂר טוֹב נִתְעוֹרְרָה שִׁינָה

קַבֵּץ עֲדַת קֹדֶשׁ דַּלָּה וְאֶבְיוֹנָה

וּבְנֵה בְחַסְדֶּךָ מִקְדָּשׁ אֲשֶׁר חָרֵב:





אֶחְתּוֹם לְשִׁירִי זֶה בִּשְׁבָח לְאֵל קוֹנִי

צוּרִי רְצֵה שִׂיחִי וּשְׁמַע לְתַחְנוּנִי

בֵּין מִקְהֲלוֹתֶיךָ חֶסֶד מְשָׁכֵנִי

תִּזְכּוֹר וְלֹא תִּטּוֹשׁ עַבְדָּךְ וְלֹא תַעְזוֹב:









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/45368